அரசியல்சரிநிலை கொண்ட பகடி உண்டா? கொள்கைகள், கோட்பாடுகளுக்கு விசுவாசமான பகடி உண்டா? வாய்ப்பே இல்லை. பகடி என்பதே அரசியல்சரிகளுக்கு எதிரானது. அது தீவிரநிலைகளைத்தான் பகடி செய்யமுடியும். அரசியல்சரிகள்தான் தீவிரநிலையின் உச்சங்கள். வி.கே.என் எவரை எல்லாம் பகடி செய்திருக்கிறார்? இடதுசாரிகளை முதன்மையாக. அவருடைய நெருக்கமான நண்பரான ஈ.எம்.எஸ் அவர்களை [ஈ.எம்.எஸ் முதல்முறையாக முதல்வராக பதவி ஏற்றபோது வி.கே.என் அவரைப்பார்க்கச் சென்றார். திரும்பிச்செல்ல அரசுக்கொடி இட்ட தன் காரை ஈ.எம்.எஸ் அளித்தார். திருவனந்தபுரம் முதல் திருவில்வாமலை வரை அத்தனை சாராயக்கடை, கள்ளுக்கடைகளிலும் முதலமைச்சரின் கார் நின்று சென்றது. அதில் மீன்விற்பவர்களும் கள்ளுவிற்பவர்களும் மண்வெட்டியுடன் விவசாயிகளும் அமர்ந்திருந்தார்கள். வரலாற்றில் முதல்முறையாக ஒரு கார் தள்ளாடி ஓடியது]. கூடவே மரபை, மரபுவாதிகளை, அவர்களின் உச்சகட்ட ஆளுமையான வள்ளத்தோள் நாராயணமேனனை [வள்ளத்தோள் வர்ணிக்கும்போது பெண்களின் பின்னழகு நம்மை தொடும், நுண்ணுணர்வுள்ள இடங்களில்- வி.கே.என்] பெண்ணியவாதிகளை, ஒழுக்கவாதிகளை, நக்சலைட்டுகளை, எழுத்தாளர்களை… ஒரு மதிப்பீட்டையும் அவர் விட்டுவைக்கவில்லை.